Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 812/2004, nustatantis priemones dėl atsitiktinio banginių šeimos gyvūnų sugavimo žūklės rajonuose ir iš dalies keičiantis Reglamentą (EB) Nr. 88/89 /* COM/2012/0447 final - 2012/0216 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Sutartyje dėl Europos Sąjungos veikimo (toliau – SESV) skiriami Komisijai suteikiami įgaliojimai priimti bendro pobūdžio įstatymo galios neturinčius teisės aktus, skirtus neesminėms įstatymo galią turinčio teisės akto nuostatoms papildyti ar iš dalies pakeisti, kaip nustatyta SESV 290 straipsnio 1 dalyje (deleguotieji aktai), ir įgaliojimai priimti vienodas teisiškai privalomų Sąjungos aktų įgyvendinimo sąlygas, kaip nustatyta SESV 291 straipsnio 2 dalyje (įgyvendinimo aktai). Komisija padarė tokį su Reglamento (ES) Nr. 182/2011 priėmimu susijusį pareiškimą: „Komisija toliau nagrinės visus galiojančius teisės aktus, prieš įsigaliojant Lisabonos sutarčiai nepriimtus pagal reguliavimo procedūrą su tikrinimu, kad įvertintų, ar tuos teisės aktus reikia pritaikyti prie deleguotųjų aktų priėmimo procedūros, nustatytos Sutarties dėl Europos Sąjungos veikimo 290 straipsnyje. Komisija kuo greičiau, ir ne vėliau kaip nurodyta prie šio pareiškimo pridedamame orientaciniame kalendoriuje, pateiks atitinkamus pasiūlymus.“[1] Derinant Reglamentą (EB) Nr. 812/2004 su naujosiomis SESV taisyklėmis, tuo reglamentu Komisijai suteikti įgaliojimai buvo perklasifikuoti į deleguojamojo ir įgyvendinamojo pobūdžio priemones. Todėl Komisijai turėtų būti suteikti įgaliojimai priimti deleguotuosius aktus, kuriais būtų pritaikytos garsinių atgrasymo prietaisų naudojimo sąlygos ir techninės specifikacijos. Taip pat Komisijai turėtų būti suteikti įgaliojimai priimti įgyvendinimo aktus dėl valstybių narių privalomų ataskaitų teikimo tvarkos ir formato. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijų su suinteresuotosiomis šalimis ir poveikio vertinimo neprireikė. 3. TEISINIAI PASIŪLYMO ASPEKTAI · Siūlomų veiksmų santrauka Identifikuoti Tarybos reglamentu (EB) Nr. 812/2004 Komisijai suteiktus įgaliojimus ir juos priskirti deleguotiesiems arba įgyvendinimo įgaliojimams. · Teisinis pagrindas Sutarties dėl Europos Sąjungos veikimo 43 straipsnio 2 dalis. · Subsidiarumo principas Pasiūlymas priklauso išimtinei Europos Sąjungos kompetencijai. · Proporcingumo principas Šiuo pasiūlymu iš dalies keičiamos priemonės, jau esančios Tarybos reglamente (EB) Nr. 182/2004, todėl dėl proporcingumo principo klausimo nekyla. · Pasirinkta priemonė Siūloma priemonė – Europos Parlamento ir Tarybos reglamentas. Kitos priemonės būtų netinkamos dėl toliau nurodytos priežasties: reglamentas turi būti iš dalies keičiamas reglamentu. 4. POVEIKIS BIUDŽETUI Įgyvendindama šią priemonę Sąjunga nepatirs jokių papildomų išlaidų. 2012/0216 (COD) Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 812/2004, nustatantis priemones dėl atsitiktinio banginių šeimos gyvūnų sugavimo žūklės rajonuose ir iš dalies keičiantis Reglamentą (EB) Nr. 88/89 EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, atsižvelgdami į Europos ekonomikos ir socialinių reikalų komiteto nuomonę po to, kai teisės akto pasiūlymas buvo perduotas nacionaliniams parlamentams, laikydamiesi įprastos teisėkūros procedūros, kadangi: (1) Tarybos reglamentu (EB) Nr. 812/2004[2] Komisijai suteikiami įgaliojimai įgyvendinti kai kurias to reglamento nuostatas; (2) įsigaliojus Lisabonos sutarčiai, Komisijai Reglamentu (EB) Nr. 812/2004 suteiktus įgaliojimus reikia suderinti su Sutarties dėl Europos Sąjungos veikimo 290 ir 291 straipsniais; (3) tam, kad galėtų būtų taikomos tam tikros Reglamento (EB) Nr. 812/2004 nuostatos, Komisijai turėtų būti suteikti įgaliojimai pagal Sutarties dėl Europos Sąjungos veikimo 290 straipsnį priimti aktus dėl garso atgrasymo prietaisų techninių specifikacijų ir naudojimo sąlygų; (4) itin svarbu, kad Komisija, atlikdama paruošiamuosius deleguotųjų aktų priėmimo darbus, tinkamai konsultuotųsi, taip pat ir su ekspertais; (5) rengdama ir sudarydama deleguotuosius aktus Komisija turėtų užtikrinti, kad susiję dokumentai būtų vienu metu, laiku ir tinkamai persiųsti ir Europos Parlamentui, ir Tarybai; (6) siekiant užtikrinti vienodas Reglamento (EB) Nr. 812/2004 nuostatų dėl valstybių narių privalomų ataskaitų teikimo tvarkos ir formato įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai[3]; (7) todėl Reglamentas (EB) Nr. 812/2004 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 812/2004 iš dalies keičiamas taip: (1) 3 straipsnio 1 dalis pakeičiama taip: „1. Garso atgrasymo prietaisai, naudojami taip, kaip nurodyta 2 straipsnio 1 dalyje, turi atitikti technines specifikacijas ir naudojimo sąlygas. Sąlygos ir specifikacijos nustatytos II priede. Komisijai suteikiami įgaliojimai keisti II priedą pagal 8a straipsnį priimant deleguotuosius aktus ir taip pritaikyti minėtą priedą prie technikos ir mokslo pažangos.“ (2) 8 straipsnis pakeičiamas taip: „8 straipsnis Įgyvendinimas Išsamios ataskaitų teikimo tvarkos taisyklės ir formatas, kaip išdėstyta 6 straipsnyje, gali būti nustatyti įgyvendinimo aktais, priimtais laikantis 8b straipsnio 2 dalyje nurodytos nagrinėjimo procedūros.“ (3) Įterpiami šie 8a ir 8b straipsniai: „8a straipsnis Naudojimasis įgaliojimais 1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 2. 3 straipsnio 1 dalyje nurodyti įgaliojimai priimti deleguotuosius teisės aktus suteikiami neribotam laikotarpiui. 3. Europos Parlamentas arba Taryba gali bet kuriuo metu panaikinti 3 straipsnio 1 dalyje nurodytus įgaliojimus priimti deleguotuosius aktus. Sprendimu dėl įgaliojimų panaikinimo nutraukiami tame sprendime nurodyti įgaliojimai priimti deleguotuosius teisės aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis neturi poveikio jau galiojančių deleguotųjų aktų teisėtumui. 4. Priėmusi deleguotąjį aktą, Komisija apie jį vienu metu praneša ir Europos Parlamentui, ir Tarybai. 5. Pagal 3 straipsnio 1 dalį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie tą aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui tiek Europos Parlamentas, tiek Taryba praneša Komisijai, kad neprieštaraus. Europos Parlamento arba Tarybos iniciatyva tas laikotarpis pratęsiamas dviems mėnesiais. 8b straipsnis Komiteto procedūra 1. Komisijai padeda Reglamento (EB) Nr. 2371/2002 30 straipsniu įsteigtas Žuvininkystės ir akvakultūros vadybos komitetas. Tai komitetas, apibrėžtas Reglamente (ES) Nr. 182/2011. 2. Jei daroma nuoroda į šią dalį, taikomas Reglamento (ES) Nr. 182/2011 5 straipsnis.“ 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 55, 2011 2 28, p. 19. [2] OL L 150, 2004 4 30, p. 12. [3] OL L 55, 2011 2 28, p. 13.